Sonop-koshuis ook nie welkom by Sêr-kompetisie | Netwerk24
Sonop-koshuis ook nie welkom by Sêr-kompetisie
08 Augustus 2018 08:17
Die Sonop-koshuis, 'n private koshuis aan die Universiteit van Pretoria (UP), mag ook nie meer aan die Acapella-sangkompetisie deelneem nie.
Die kompetisie, wat ook as die Sêr-kompetisie bekendstaan, het reeds begin – 21 groepe, waaronder koshuise, daghuise en fakulteit-huise neem deel.
Die eindronde is op 9 Augustus.
Rikus Delport, woordvoerder van die universiteit, sê Sonop wat ’n privaat koshuis is, is van die begin van die jaar nie meer by die Universiteit van Pretoria geaffilieer nie.
Hulle wou as ’n groep onder die naam Blossoms Delight deelneem.
Die Studente Kultuurkomitee (Stuku) bestaan net uit studente, waaronder studenteraadslede. Hulle organiseer en bestuur die kompetisie en stel sekere vereistes aan die deelnemende groepe.
“Die komitee het bevind dat die groep nie aan sekere transformasie vereistes voldoen nie. Hulle het nie genoeg studente van ander rasgroepe nie. Die tema en ondertone van die musiekkeuse was ook nie aanvaarbaar nie,” sê Delport.
Vroeër vanjaar is Sonop deur dié universiteit verbied om aan die meeste aktiwiteite van die universiteit deel te neem omdat hy nie “genoegsaam getransformeer” het nie.
Delport het toe gesê in die volgehoue proses om diversifikasie by die instelling te bevorder, is besluit dat Sonop nie aan aktiwiteite soos InSync (’n sang-en-dansuitvoering) en jool kan deelneem nie.”
Meer oor: Universiteit Van Pretoria
Tugstappe begin teen 12 Tukkies oor kru plakkate
Tuks ontken Sonop is oor kleur uit ATKV-sêr geskop